《访王问溪那邕村居》
明代·何绛

开春日晴霁，篮舆出郊阡。疏林换新叶，莺啼碧树巅。

东风吹缊袍，乱石鸣幽泉。行行入深竹，迢遰过前川。

田园亦既种，桑麻长户编。多谢素心人，殷勤开竹轩。

相邀入茅屋，鸡黍陈杂筵。酌我樽中酒，挥以琴上弦。

兴至辄倾杯，高谈妙入玄。任真有殊乐，古人贵自然。

作者简介：何绛，字不偕，号孟门，顺德人。明亡，乃自放废，徜徉罗浮、西樵山中。曾与陈恭尹渡铜鼓洋，访明遗臣，以图反清复明，无果而归。父殁后在家伺母，不复远出。其人论诗甚严，对陈恭尹、梁乐亭诗作有过赞许，但不喜屈大均诗，其诗作淡逸幽远，无悲怨壮愤意，著有《不去庐稿》。